text: [{"text_idx": "#000000", "text": "A\u0301 bi\u0301bliuti\u0301ma i\u0301 kjallaranum i\u0301 Betesda"}, {"text_idx": "#000001", "text": "\u201eTi\u0301 Ezra hev\u00f0i vent hjarta si\u0301num til at granska i\u0301 lo\u0301g HARRANS og gera eftir henni og til at l\u00e6ra onnur i\u0301 I\u0301srael lo\u0301g og r\u00e6tt.\u201c Ezra 7.10"}, {"text_idx": "#000002", "text": "Hugsa\u00f0i at huglei\u00f0a eitt sindur um bi\u0301bliuti\u0301marnar, sum plagdu at vera i\u0301 kjallaranum i\u0301 Betesda, og hvussu sto\u0301ran ty\u0301dning teir hava havt i\u0301 li\u0301vinum."}, {"text_idx": "#000003", "text": "Fri\u0301ggjakv\u00f8ld vo\u0301ru bi\u0301bliuti\u0301mar fyri b\u00f8rn og leygarkv\u00f8ld fyri ung og vaksin. Minnist meg r\u00e6tt, vo\u0301ru hesir bi\u0301bliuti\u0301marnir u\u0301rslit av vekingini, sum fo\u0301r fram i\u0301 Betesda fyrst i\u0301 try\u0301ssunum. Havi eg skilt ta\u00f0 r\u00e6tt, var ta\u00f0 serliga Eliesar Poulsen, sum leg\u00f0i orku i\u0301 at fa\u0301a teir i\u0301 lag. Umframt ta\u00f0, eg l\u00e6rdi heima, a\u0301 vanligum m\u00f8tum, i\u0301 sunnudagsku\u0301la og i\u0301 Zarepta, vo\u0301ru hesir bi\u0301bliuti\u0301marnir li\u00f0ir i\u0301 at leggja lunnar, sum hava gj\u00f8rt mun, sto\u0301ran mun."}, {"text_idx": "#000004", "text": "Pa\u0301ll a\u0301 Dul plagdi at lesa onkra stutts\u00f8gu fyri okkum, og so fo\u0301ru vit i\u0301 bo\u0301lkar. Vit vo\u0301ru i\u0301 si\u0301\u00f0uru\u0301munum i\u0301 kjallaranum. Onkran vetur vo\u0301ru gentur og dreingir saman, annars var ta\u00f0 vanliga, at vit vo\u0301ru hv\u00f8r s\u00e6r."}, {"text_idx": "#000006", "text": "Vit fingu spurningar vi\u00f0 heim, sum vit skuldu svara og so taka vi\u00f0 okkum til n\u00e6sta bi\u0301bliuti\u0301ma. Eg minnist ikki, at vit ny\u0301ttu Emmaus bi\u0301bliuskei\u00f0ini, m\u00f8guliga vo\u0301ru tey ikki enn u\u0301tkomin a\u0301 f\u00f8royskum. Eg haldi meg to\u0301 minnast, at vit ny\u0301ttu tey onkran vetur, ta\u0301 i\u00f0 vit gingu a\u0301 bi\u0301bliuti\u0301ma leygarkv\u00f8ld."}, {"text_idx": "#000007", "text": "Ta\u00f0 var sama mannagongd sum fri\u0301ggjakv\u00f8ld. Vit m\u00f8ttust i\u0301 salinum i\u0301 kjallaranum og vo\u0301r\u00f0u so by\u0301tt i\u0301 bo\u0301lkar."}, {"text_idx": "#000008", "text": "Poul F\u00e6r\u00f8 var l\u00e6rari hja\u0301 okkum ungu. Hann hev\u00f0i eitt serligt hegni og vi\u0301sti eitt satt hir\u00f0ahjarta mo\u0301ti okkum. A\u00f0rir l\u00e6rarar, eg minnist, vo\u0301ru Eliesar, John H\u00f8j, Pa\u0301ll Ro\u0301lant Poulsen og Hanus u\u0301r Mikladali. Har vo\u0301ru ivaleyst eisini a\u00f0rir, sum eg ikki minnist."}, {"text_idx": "#000009", "text": "Ta\u0301 i\u00f0 eg fo\u0301r a\u0301 bi\u0301bliusku\u0301la, merkti eg veruliga, hvussu v\u00e6l vit, sum eru uppvaksin i\u0301 samkomuni, h\u00f8vdu veri\u00f0 l\u00e6rd. Eg hoyrdi ofta fra\u0301 fo\u0301lki, sum h\u00f8vdu gingi\u00f0 a\u0301 sku\u0301la saman vi\u00f0 f\u00f8royingum, hvussu hugtikin tey vo\u0301ru, at f\u00f8royingarnir kendu Skriftina so v\u00e6l. Og eg hoyri ta\u00f0 ofta enn. Hatta er ikki bara naka\u00f0, sum ey\u00f0kendi samkomurnar fyrr. Tey, sum hava havt a\u0301byrgd, hava ofta duga\u00f0 sera v\u00e6l at skapt ein longsul eftir Skriftini. Og ta\u00f0 er hatta, sum ger allan munin."}, {"text_idx": "#000010", "text": "Eg havi, si\u0301\u00f0ani eg flutti heimani\u0301fra\u0301, siti\u00f0 og ly\u0301tt a\u0301 l\u00e6rarar og talarar, sum duga o\u0301tru\u0301liga v\u00e6l at bera Or\u00f0i\u00f0 fram. Ta\u00f0 er sum at sita til sto\u0301ra veitslu, ta\u0301i\u00f0 teir bor\u00f0rei\u00f0a vi\u00f0 Or\u00f0sins besta. Men eg veit ikki, onkursvegna merkir tu\u0301 aftana\u0301, at hatta i\u0301 s\u00e6r sja\u0301lvum skapar ikki nakran beinlei\u00f0is longsil eftir Or\u00f0inum. Ta\u00f0, sum skapar handa tostan, er ofta meira, ta\u0301 i\u00f0 vanlig tru\u0301gvandi koma saman, og onkur teirra l\u00e6rir Or\u00f0i\u00f0. Sja\u0301lvandi er vandi i\u0301 hv\u00f8rjari v\u00e6lfer\u00f0, ta\u00f0 er ikki no\u0301g miki\u00f0 bara at ver\u00f0a l\u00e6rdur. Paulus sigur i\u0301 Fyrra Korintbr\u00e6vi 8.1, at \u201ekunnskapurin bl\u00e6sur upp\u201c. Ja, hann kann ennta\u0301 gera okkum gro\u0301th\u00f8r\u00f0 yvir fyri Harranum, men hin vegin ma\u0301 hann eisini til, skulu vit bu\u0301nast, sum vit eiga. Ta\u00f0 er sum vi\u00f0 \u00f8llum, har krevst javnva\u0301g."}, {"text_idx": "#000011", "text": "Skal samkoman bu\u0301nast og vaksa, mugu vit hava fo\u0301lk, sum li\u0301kjast Ezra. Sum eg nevndi at byrja vi\u00f0 \u2013 fo\u0301lk, sum leggja no\u0301gva orku i\u0301 at granska Or\u00f0i\u00f0, at gera eftir ti\u0301, tey l\u00e6ra, og so l\u00e6ra ta\u00f0 vi\u0301\u00f0ari. Vit mugu byrja, me\u00f0an b\u00f8rnini eru ung, og ikki gevast, ta\u0301 i\u00f0 tey gerast eldri, og so als ikki, ta\u0301 i\u00f0 tey eru vor\u00f0in gomul."}, {"text_idx": "#000012", "text": "Nevndi, ta\u0301 i\u00f0 eg var a\u0301 bi\u0301bliusku\u0301la. Stutt a\u0301\u00f0renn eg fo\u0301r, kom Victors umseting u\u0301t i\u0301 ny\u0301ggjari u\u0301tga\u0301vu. Minnist vanligu m\u00f8tini, at tu\u0301 leg\u00f0i til merkis ny\u0301ggju Bi\u0301bliurnar, flest \u00f8ll h\u00f8vdu vi\u00f0 s\u00e6r. Eg fo\u0301r so avsta\u00f0 og kom heimaftur i\u0301 summarfri\u0301 a\u0301ri\u00f0 eftir. Eitt ta\u00f0 fyrsta, eg leg\u00f0i til merkis, ta\u0301 i\u00f0 eg kom a\u0301 m\u00f8ti, var, hvussu slitnar ny\u0301ggju Bi\u0301bliurnar vo\u0301ru. Hatta kann av sonnum kallast ein ri\u0301kur samkomuarvur."}, {"text_idx": "#000013", "text": "\u201eMen ver\u00f0 tu\u0301 i\u0301 ti\u0301, sum tu\u0301 hevur l\u00e6rt, og sum tu\u0301 ert vor\u00f0in sannf\u00f8rdur um! Tu\u0301 veitst ju\u0301, hv\u00f8r i\u00f0 hevur l\u00e6rt teg ta\u00f0;"}, {"text_idx": "#000014", "text": "og tu\u0301 kennir fra\u0301 barni av hinar heil\u00f8gu skriftir, sum kunnu gera teg vi\u0301san til frelsu vi\u00f0 tru\u0301nni a\u0301 Kristus Jesus."}, {"text_idx": "#000015", "text": "\u00d8ll skriftin er innbla\u0301st av Gudi og er nyttulig til l\u00e6rdo\u0301m, til sannf\u00f8ring, til r\u00e6ttlei\u00f0ing, til uppfostran i\u0301 r\u00e6ttvi\u0301si,"}, {"text_idx": "#000016", "text": "so gudsmenniskja\u00f0 kann ver\u00f0a fullkomi\u00f0, f\u00f8rt fyri at gera alt gott verk.\u201c Seinna Timoteusbr\u00e6v 3.14-17"}]